Rikke Hvilshøj (V), 2006-05-10:
Det er nok ikke den store overraskelse, når jeg indleder med at sige, at regeringen ikke kan støtte dette beslutningsforslag.
Forslaget er udtryk for en vidtgående lempelse af udlændingelovgivningens regler om tidsubegrænset opholdstilladelse, og disse lempelser vil næppe være noget reelt bidrag hverken til en højere beskæftigelse eller til integrationen af udlændinge i Danmark.
Det er i dag en betingelse for at opnå tidsubegrænset opholdstilladelse, at udlændinge har boet 7 år her i landet, har gennemført et introduktionsprogram og bestået en danskprøve.
Velintegrerede udlændinge, herunder flygtninge, kan opnå tidsubegrænset opholdstilladelse tidligere end de normale 7 år.
En udlænding kan få tidsubegrænset opholdstilladelse allerede efter 5 års ophold i Danmark, hvis udlændingen har været i arbejde de seneste 3 år.
Er der tale om særlig velintegrerede udlændinge, er der mulighed for at få tidsubegrænset opholdstilladelse allerede efter 3 år.
Ser vi på reglerne for at opnå opholdstilladelse i Danmark, findes der i dag regler, der sikrer velintegrerede flygtninge og andre udlændinge ret til at blive i Danmark, hvis opholdstilladelsen inddrages.
Desuden gælder de almindelige regler om opholdstilladelse på baggrund af beskæftigelse naturligvis også for flygtninge.
En flygtning ansat inden for et område, hvor der er mangel på arbejdskraft, kan således få opholdstilladelse på dette grundlag.
Der vil så ikke være noget krav til den forudgående længde af ansættelsesforholdet.
På områder, hvor der er åbenbar mangel på særligt kvalificeret arbejdskraft, gælder jobkortordningen.
Jeg kan endvidere henvise til, at der i regeringens velfærdsudspil er forslag til en række initiativer, herunder på udlændingeområdet, der tager højde for behovet for arbejdskraft i Danmark, både initiativer, der tager sigte på at få flere herboende udlændinge i beskæftigelse, og initiativer, der tager sigte på at få flere velkvalificerede udlændinge her til landet.
I velfærdsudspillet foreslås det f.eks., at den eksisterende jobkortordning udvides, således at der føjes flere jobtyper til listen af job, der kan udløse opholdstilladelse, og at der kan gives opholdstilladelse til udlændinge, som fremviser et konkret jobtilbud med en årlig løn på mindst 375.000 kr.
Jeg mener, at vi hermed har den rette balance mellem en fast og fair udlændingepolitik og regler, der har til formål at tiltrække og fastholde arbejdskraft i Danmark.
Som nævnt er beslutningsforslaget udtryk for vidtgående lempelser af udlændingeloven.
Ifølge tal fra Udlændingestyrelsen traf udlændingemyndighederne i 2004 i 13 tilfælde afgørelse om inddragelse af eller nægtelse af forlængelse af en asyltilladelse på grund af ændrede forhold i hjemlandet.
Og i 2005 er det foreløbige antal 0.
Som nævnt har velintegrerede flygtninge allerede i dag mulighed for at opnå opholdstilladelse på baggrund af beskæftigelse.
Ifølge foreløbige tal meddelte Udlændingestyrelsen i 2005 i 8 tilfælde opholdstilladelse til tidligere flygtninge efter særreglen om fastholdelse af udenlandsk arbejdskraft.
Udlændingestyrelsen meddelte i samme periode kun i 1 tilfælde en tidligere flygtning afslag på ansøgning om opholdstilladelse efter særreglen.
Så forslaget er næppe noget reelt bidrag til beskæftigelsen af udlændinge i Danmark.